**Ομιλία της Υπουργού Εργασίας Πρόνοιας και Κοινωνικών Ασφαλίσεων**

**Στην Ημερίδα του Οργανισμού Γυναικών Επιχειρηματιών Επαγγελματιών (ΟΓΕΕ)**

**Με τίτλο “Κοινωνική Επιχειρηματικότητα”- 24 Νοεμβρίου 2015**

**18:00 – Venue Center –Columbia Plaza**

Κυρίες και Κύριοι,

Είναι με ιδιαίτερη χαρά που αποδέχτηκα την πρόσκληση σας για να παραστώ στη σημερινή εκδήλωση με θέμα “Κοινωνική Επιχειρηματικότητα” και σας συγχαίρω για την πρωτοβουλία σας αυτή.

Όπως γνωρίζετε οι κοινωνικές επιχειρήσεις είναι επιχειρήσεις που δραστηριοποιούνται για κοινωνικό σκοπό, επιδιώκοντας την αντιμετώπιση κάποιου κοινωνικού ή/και περιβαλλοντικού προβλήματος, στο πλαίσιο ευρύτερα της κοινωνικής οικονομίας. Οι κοινωνικές επιχειρήσεις ξεκινούν από ανθρώπους με όραμα και επιμονή να επιτύχουν το στόχο της κοινωνικής αλλαγής και της επίτευξης λύσεων με διάρκεια και οι οποίοι εφαρμόζουν βασικές αρχές της επιχειρηματικότητας στη λειτουργία των οργανισμών τους.

Οι κοινωνικές επιχειρήσεις παρέχουν αγαθά και υπηρεσίες για τα μέλη ή την κοινότητά τους και όπως όλες οι επιχειρήσεις, παρέχουν ευκαιρίες απασχόλησης.

Κοινωνική Επιχείρηση ορίζεται η επιχείρηση η οποία έχει ως πρώτιστο στόχο λειτουργίας την επίτευξη θετικών κοινωνικών επιπτώσεων και όχι τη δημιουργία κέρδους για τους ιδιοκτήτες και μετόχους της. Χρησιμοποιεί τα κέρδη της πρώτα απ΄ όλα για την επίτευξη του πρωταρχικού της στόχου και διοικείται με τρόπο επιχειρηματικό, υπεύθυνο και διαφανή, με συμμετοχή των εργαζομένων και των πελατών της.

Οι Κοινωνικές επιχειρήσεις δεν δημιουργούνται ως μηχανιστική αντικατάσταση των δυνάμενων της αγοράς, και παρακινούνται από κοινωνικά και όχι απόλυτα οικονομικά κριτήρια. Εμπνέονται από κοινές αξίες όπως η αλληλεγγύη, η κοινωνική συνοχή, η κοινωνική υπευθυνότητα. Δεν τις καθοδηγεί το κέρδος αλλά τα κέρδη επανεπενδύονται προς όφελος της επιχείρησης και της κοινωνίας. Είναι ένας διαφορετικός τρόπος του επιχειρείν με γνώμονα το γενικό συμφέρον. Η Κοινωνική Επιχειρηματικότητα δεν είναι πανάκια στη σημερινή οικονομική κρίση, αλλά αφορά ουσιαστικά τη σημερινή κοινωνική πραγματικότητα

Η Ευρωπαϊκή Επιτροπή δίνει ιδιαίτερη έμφαση στον τομέα της κοινωνικής οικονομίας και αναμένει να παίξει ένα σημαντικό ρόλο στην προώθηση της απασχόλησης, της ενσωμάτωσης, της επιχειρηματικότητας, της κοινωνικής ένταξης καθώς και στην καταπολέμηση της φτώχειας. Είναι ένας τομέας που συνιστά σημαντικό πυλώνα στην οικονομική ανάπτυξη και τομέας κλειδί για να επιτευχθούν οι στόχοι της στρατηγικής “Ευρώπη 2020”.

Στην παρούσα χρονική περίοδο που η οικονομική κρίση έχει πλήξει σημαντικά την κυπριακή οικονομία και κατ΄ επέκταση την κυπριακή κοινωνία, με ψηλά ποσοστά ανεργίας, η προώθηση των κοινωνικών επιχειρήσεων και της κοινωνικής οικονομίας γενικότερα θα δώσει σημαντικές λύσεις στη δημιουργία νέων θέσεων εργασίας και στην προώθηση της κοινωνικής συνοχής. Θα συμβάλει σημαντικά στην οικονομική, κοινωνική και ανθρώπινη ανάπτυξη και παράλληλα θα συμπληρώσει το υφιστάμενο σύστημα πρόνοιας.

Οι κοινωνικές επιχειρήσεις είναι οικονομικοί παράγοντες ,των οποίων κύριος σκοπός είναι να δημιουργήσουν θετικό κοινωνικό αντίκτυπο. Μπορούν να παίξουν σημαντικό ρόλο ενισχύοντας τις προοπτικές γυναικών και ανδρών τόσο στην κοινωνία όσο και στην αγορά εργασίας.

Το Υπουργείο Εργασίας, Πρόνοιας και Κοινωνικών Ασφαλίσεων προωθεί την υλοποίηση δράσεων ύψους €6εκ. για την προώθηση της κοινωνικής οικονομίας και των κοινωνικών επιχειρήσεων. Η χρηματοδότηση των δράσεων αυτών θα γίνει από το Ευρωπαϊκό Κοινωνικό ταμείο.

Για τη διασφάλιση της βιωσιμότητας αλλά και την ενίσχυση της κοινωνικής οικονομίας ως βασικού μοχλού οικονομικής και κοινωνικής ανάπτυξης προχωρούμε με την ετοιμασία θεσμικού και κανονιστικού πλαισίου για τη σύσταση και λειτουργία των κοινωνικών επιχειρήσεων. Με τον τρόπο αυτό θα αναγνωρίσουμε και αξιοποιήσουμε τις υγιείς κοινωνικές επιχειρήσεις και θα μεγιστοποιήσουμε το κοινωνικό αντίκτυπο στην ανάπτυξη και την απασχόληση.

Κυρίες και Κύριοι

Τα τελευταία χρόνια η κοινωνική οικονομία γίνεται ολοένα και πιο ορατή ως ένας τομέας που συνιστά σημαντικό πυλώνα οικονομικής ανάπτυξης με κοινές αξίες, χαρακτηριστικά και στόχους συνδυάζει βιώσιμες οικονομικές δραστηριότητες με θετικό κοινωνικό αντίκτυπο και παράλληλα συνταιριάζει την προσφορά αγαθών και υπηρεσιών για την αντιμετώπιση/κάλυψη αναγκών σε νευραλγικούς τομείς όπως η υγεία, η εκπαίδευση, η περίθαλψη και οι κοινωνικές υπηρεσίες. Παράλληλα έχει σημαντικό ρόλο στην εξέλιξη των σύγχρονων κοινωνιών συμβάλλοντας σημαντικά και ενεργά στην ανάπτυξη και προάγει μια πιο βιώσιμη οικονομία σε τοπικό και περιφερειακό επίπεδο βασισμένη στην ενεργοποίηση, την ενδυνάμωση και την εμπλοκή της κοινότητας.